钦定古今图书集成/明伦汇编/宫闱典/第032卷 > 桓帝窦皇后
## 钦定古今图书集成/明伦汇编/宫闱典/第032卷 > 桓帝窦皇后

按《后汉书后纪》：“桓思窦皇后，讳妙，章德皇后从祖弟
之孙女也。父讳武。延熹八年，邓皇后废，后以选入掖
庭，为贵人。其冬，立为皇后，而御见甚稀。帝所宠唯采
女田圣等。永康元年冬，帝寝疾，遂以圣等九女皆为
贵人。及崩，无嗣，后为皇太后。太后临朝定策，立解渎
亭侯宏，是为灵帝。太后素忌忍，积怒田圣等。桓帝梓”
宫尚在前殿，遂杀田圣。又欲尽诛诸贵人，中常侍管
霸、苏康苦谏乃止。时太后父大将军武谋诛宦官，而
中常侍曹节等矫诏杀武，迁太后于南宫云台，家属
徙比景。窦氏虽诛，帝犹以太后有援立之功，建宁四
年十月朔，率群臣朝于南宫，亲馈上寿。黄门令董萌
因此数为太后诉怨，帝深纳之，供养资奉，有加于前。
中常侍曹节、王甫疾萌附助太后，诬以谤讪永乐宫，
萌坐下狱死。熹平元年，太后母卒于比景，后感疾而
崩。立七年，合葬宣陵。